SKRIFTLIG FORESPØRGSEL E-0457/02

af Erik Meijer (GUE/NGL) til Kommissionen

(22. februar 2002)

Om: Alternativer til den fornyede igangsætning af højfluxreaktoren i Petten (NL) og fremstillingen af kræftbekæmpende midler

1. Er det Kommissionen bekendt, at arbejdsområdet for højfluxreaktoren i Det Europæiske Fællesskabs Fælles Forskningscenter, som ligger tæt på den nederlandske landsby Petten, i tidens løb er blevet radikalt ændret fra forskningsanlæg (forskning i sikkerheden på atomværker, oplagring og reducering af radioaktivt affald samt materialeundersøgelse) til kommerciel fremstilling af radioisotoper, som TVCO Healthcare/Mallinkcrodt benytter til medicinsk behandling af kræftpatienter, og at netop denne kommercielle indfaldsvinkel har bevirket, at sikkerhedshensynet nu er kommet under pres?

2. Udgør kritikken af dette forhold en anledning for Kommissionen til at gøre sit til, at den kommercielle fremstilling af isotoper i Petten bringes til ophør?

3. Hvilke betingelser bør der efter Kommissionens opfattelse stilles, hvis reaktoren eventuelt straks skal sættes i gang igen? Bør Det Fælles Forskningscenters tilladelse efter Kommissionens opfattelse skærpes, og hvilke punkter bør denne skærpelse i bekræftende fald gælde for?

4. Vil det være et alternativ at benytte lavt beriget uran i stedet for højt beriget uran i behandlingen af kræftpatienter? Vil en sådan generel omstilling i driftsøkonomisk forstand være en overlevelsesmulighed for anlægget?

5. Udgør de siden ibrugtagningen af forskningscenteret i Petten stærkt ændrede udsigter for kerneenergiens fremtidige rolle og anvendelighed en anledning for Kommissionen til at tage den fortsatte eksistens af dette center op til fornyet overvejelse og bl.a. i betragtning af risikoen for indbyggerne i nabolaget og Nordsøens beskyttede kystmiljø?

6. Hvad er Kommissionen visioner for dette anlægs fremtid på baggrund af ønskerne hos bl.a. Greenpeace om at få lukket dette atomanlæg ikke kun midlertidigt men definitivt?

Svar afgivet på Kommissionens vegne af Philippe Busquin

(7. maj 2002)

1. Kommissionen er fuldstændig klar over, at højfluxreaktorens (HFR's) rolle har ændret sig betydeligt i årenes løb. Det er imidlertid med fuldt overlæg og fuld støtte fra de tre medlemsstater, der deltager i finansieringen af det supplerende HFR-program, og med Rådets bifald, at virksomheden er blevet lagt om fra ren atomforskning til fremstilling af radioisotoper. Denne aktivitet dækker omkring 30-40 % af HFR's budget og udgør mere eller mindre to tredjedele af de europæiske hospitalers og medicinske forskningscentres behov. Denne produktion er helt afgjort vigtig, men Kommissionen har altid ment, at sikkerheden skulle have førsteprioritet og derfor aldrig måtte undelægges kommercielle interesser eller trues af dem.

2. Det er rigtigt, at det sikkerhedsmønster, som følges af den ansvarlige for HFR's drift, har været udsat for kritik. Kommissionen, som er autorisationshaver, har derfor i fuld overensstemmelse med de nederlandske sikkerhedsmyndigheder (Kernfysische Dienst (KFD)), bedt den internationale atomenergiorganisation (IAEA) om at undersøge dette problem. Det skete fra den 3. til den 8. marts 2002. Fredag den 8. marts forelagde IAEA sine vigtigste resultater og henstillinger for autorisationshaveren, Det Fælles Forskningscenter (FFC) og for KFD. En række led i sikkerhedsforvaltningssystemet blev belyst med henblik på forbedringer. Blandt disse forbedringer er bedre og hyppigere personaleuddannelse, bedre kommunikationskanaler, strengere overvågnings- og tilsynsprocedurer og en grundig gennemgang af autorisationen. De skal foretages af den driftsansvarlige (NRG), i nogle tilfælde sammen med FFC. Et forslag om udførelse af disse henstillinger er nu blevet godkendt af KFD. FFC vil nøje overvåge Nuclear Research and Consultancy Group's (NRG's) udførelse af dem for at sikre, at reaktorens drift fortsat er sikker.

3. Foruden IAEA's undersøgelse af sikkerheden har Serco Assurance foretaget en uafhængig vurdering af HFR-beholderens levetid på baggrund af forekomsten af en svejsefejl i HFR-beholderen. Tirsdag den 19. marts 2002 fremlagde Serco sin rapport. Heri bemærkes følgende: Serco føler sig af tekniske grunde overbevist om, at HFR kan sættes i gang igen med en driftsperiode frem til sommeren 2003 (hvor den næste driftsinspektion efter planerne skal finde sted). Der blev imidlertid fremsat flere henstillinger, heriblandt udarbejdelse af et valideret driftsinspektionsprogram, nærmere analyse af spændingsforholdene i fejlen og yderligere kontrol af materialeegenskaberne ved hjælp af arkivmateriale. Der vil blive udarbejdet en detaljeret handlingsplan, som skal vise, hvordan disse henstillinger skal udføres.

4. Kommissionen har allerede sammen med de nederlandske myndigheder besluttet, at HFR skal omlægges fra højt beriget brændsel til lavt beriget, da en grundig undersøgelse har vist, at en sådan omlægning kun i mindre grad vil påvirke reaktorens bestrålingskapacitet. Omlægningen får ikke negative følger for fremstillingen af radioisotoper.

5. De aktiviteter, som udføres af Det Fælles Forskningscenters institut for energi i Petten, kan inddeles i tre hovedområder:

- forskning i nuklear sikkerhed, tildels uafhængigt af HFR, som finansieres over det femte rammeprogram for forskning og teknologisk udvikling (FTU) og omfatter ca. 40 % af aktiviteterne

- forskning uden for det nukleare område, som finansieres over det femte rammeprogram for FTU og dækker ca. 30 % af aktiviteterne

- drift af højfluxreaktoren, der finansieres over et supplerende program med Tyskland, Frankrig og Nederlandene som deltagere og dækker ca. 30 % af aktiviteterne.

Det vigtigste formål med de nukleare forskningsaktiviteter er at undersøge, hvordan nuværende kernekraftværker (det gælder også kernekraftværker i de østeuropæiske lande, som tilslutter sig EU i de kommende år) kan drives sikkert og deres affald begrænses. På dette område yder instituttet for energi også teknisk og videnskabelige bistand til Tacis- og Phare-programmerne.

Det vigtigste formål med forskningsaktiviteterne uden for det nukleare område er at vurdere og afprøve nye og renere energiteknologier som bygger på energi fra affald og biomasse, samt brændselscellers ydedygtighed, brint som energikilde og oplagring og distribution af alternative brændstoffer.

Endelig bør det understreges, at højfluxreaktorens drift er under de nederlandske sikkerhedsmyndigheders fulde kontrol.

6. På baggrund af den uafhængige vurdering og gennemgang, som blev foretaget af IAEA og Serco Assurance, konkluderede de nederlandske sikkerhedsmyndigheder, at reaktoren fortsat kunne drives sikkert. Der blev derfor efter aftale med KFD truffet beslutning om at sætte reaktoren i gang igen den 22. marts 2002.